Vier metrobeamptes vas oor rooftogArgieffoto Sr.supt. Isaac Mahamba, woordvoerder van die Tshwane-metropolisie, het gesê die vier beamptes het glo Saterdag ŉ winkel in Soshanguve beroof. Hulle was glo ten tyde van die voorval in uniform en het in twee gemerkte voertuie gery. Volgens Mahamba het die beamptes glo R2 500 se lugtyd en R500 kontant gesteel. Die voorval is glo deur inwoners by die polisie aangemeld. Die betrokke beamptes is geïdentifiseer en is Sondag in hegtenis geneem nadat hulle vir diens aangemeld het. Die verdagtes sal Dinsdag in die Soshanguve-landdroshof verskyn. Mahamba het gesê kennisgewings van skorsing sal aan die beamptes uitgereik word. Hulle sal sewe dae hê om redes aan te voer waarom hulle nie geskors moet word nie. Sewe Tshwane-metropolisiebeamptes is die afgelope sewe dae in hegtenis geneem. Drie beamptes is in hegtenis geneem nadat hulle glo omkoopgeld van motoriste geëis het.